CELEX: 62014TN0199
Language: lv
Date: 2014-03-28 00:00:00
Title: Lieta T-199/14: Prasība, kas celta 2014. gada 28. martā – Vanbreda Risk & Benefits /Komisija

26.5.2014   
            
            
               LV
            
            
               Eiropas Savienības Oficiālais Vēstnesis
            
            
               C 159/36
            
         Prasība, kas celta 2014. gada 28. martā – Vanbreda Risk & Benefits/Komisija
   (Lieta T-199/14)
   2014/C 159/49
   Tiesvedības valoda – franču
   
      Lietas dalībnieki
   
   
      Prasītāja:
      Vanbreda Risk & Benefits (Antverpene, Beļģija) (pārstāvji – P. Teerlinck un P. de Bandt, advokāti)
   
      Atbildētāja: Eiropas Komisija
   
      Prasītājas prasījumi:
   
   
               —
            
            
               atcelt Eiropas Komisijas 2014. gada 30. janvāra lēmumu (ats. Ares(2014)221245), ar kuru Komisija nolēma neizvēlēties VANBREDA RISK & BENEFITS SA piedāvājumu attiecībā uz līguma 2013/S 155-269617 (uzaicinājums iesniegt piedāvājumu Nr. OIB.DR.2/PO/2013/062/591) 1. daļu un piešķirt līguma slēgšanas tiesības sabiedrībai Marsh SA;
            
         
               —
            
            
               piespriest iesniegt prasības pieteikuma III daļā (procesa organizatoriskie pasākumi) minētos dokumentus;
            
         
               —
            
            
               konstatēt Komisijas ārpuslīgumisko atbildību un piespriest tai samaksāt prasītājai summu EUR 1 000 000 apmērā kā atlīdzību par iespējas uzvarēt konkursā zaudēšanu, atsauksmju zaudēšanu, kā arī par nodarīto morālo kaitējumu;
            
         
               —
            
            
               katrā ziņā piespriest Komisijai atlīdzināt tiesāšanās izdevumus šajā tiesvedībā.
            
         
      Pamati un galvenie argumenti
   
   Savas prasības pamatojumam prasītāja izvirza vienu pamatu, ar kuru tā apgalvo, ka Komisija esot pretlikumīgi piešķīrusi līguma slēgšanas tiesības sabiedrībai, kura, neievērojot konkursa specifikācijas, savam piedāvājumam nebija pievienojusi Līgumu/Pilnvaru, pamatojoties uz kuru, visi konsorcijā ietilpstošie apdrošinātāji bija apņēmušies solidāri izpildīt līgumu.
   Pamats ir iedalīts trīs daļās, ar kurām tiek apgalvots, ka Komisija:
   
               —
            
            
               esot pārkāpusi pretendentu vienlīdzības principu, Finanšu regulas (1) 111. panta 5. punktu un 113. panta 1. punktu, kā arī Īstenošanas regulas (2) 146. panta 1. un 2. punktu, 149. panta 1. punktu un 158. panta 1. un 3. punktu, kā arī konkursa specifikāciju noteikumus, atzīstot Marsh piedāvājumu par pieņemamu, lai gan šī sabiedrība nebija iesniegusi Līgumu/Pilnvaru, ko pienācīgi būtu parakstījuši visi konsorcijā ietilpstošie apdrošinātāji atbilstoši konkursa specifikāciju noteikumiem;
            
         
               —
            
            
               esot pārkāpusi vienlīdzīgas attieksmes pret pretendentiem principu un Finanšu regulas 112. panta 1. punktu, kā arī Īstenošanas regulas 160. pantu, atļaujot Marsh grozīt savu piedāvājumu pēc piedāvājuma iesniegšanas termiņa beigām;
            
         
               —
            
            
               esot pārkāpusi pārskatāmības principu, skatot to kopsakarā ar Finanšu regulas 102. panta 1. punktu, atsakoties sniegt konkrētu atbildi uz jautājumu, ko prasītāja bija uzdevusi, lai noskaidrotu, vai Līgumu/Pilnvaru bija parakstījuši visi apdrošinātāji, kuri ir Marsh konsorcija dalībnieki, un vai šis dokuments bija pievienots Marsh piedāvājumam.
            
         
      (1)  Eiropas Parlamenta un Padomes 2012. gada 25. oktobra Regula (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (OV L 298, 1. lpp.).
   
      (2)  Komisijas 2012. gada 29. oktobra Deleģētā regula (ES) Nr. 1268/2012 par Eiropas Parlamenta un Padomes Regulas (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, piemērošanas noteikumiem (OV L 362, 1. lpp.).